Návrh na predĺženie pôsobenia Slovenskej republiky vo funkcii
riaditeľa projektu TEM

 	Pre   Slovenskú   republiku  má návrh predĺženia pôsobnosti Slovenskej  republiky  vo  funkcii  riaditeľa projektu TEM zásadný význam,  pozitívne  by  to  ovplyvnilo  presadzovanie  záujmov  SR v Európskej hospodárskej komisii OSN (UN/ECE).

	Z konzultácií  s Ministerstvom zahraničných vecí SR ,  so Zastupiteľským úradom  SR  pri  OSN v Ženeve,  s predstaviteľmi  Riadiaceho výboru  projektu  TEM a UN/ECE vyplývajú pre riaditeľa projektu TEM nasledovné podmienky :
 
- kandidáta na funkciu riaditeľa projektu TEM vysiela krajina, ktorá bola vybraná na základe konkurzného konania (členské krajiny projektu TEM zastúpené v Riadiacom výbore TEM podporujú predĺženie pôsobnosti v tejto funkcii predstaviteľa Slovenskej republiky)

- vzhľadom na skutočnosť, že projekt TEM sa realizuje v rámci  UN/ECE a vlád členských štátov, je potrebné schválenie predĺženia pôsobenia vo funkcii vládou vysielajúceho štátu)

-  finančné prostriedky na úhradu pobytu a činnosti riaditeľa projektu TEM hradí vysielajúca organizácia. UN/ECE hradí len náklady spojené so schválenými služobnými cestami mimo pôsobisko kancelárie. 

Predpokladané  finančné náklady :
	Vychádzajúc zo stanoviska MZV SR, odboru  pre OSN a odborné organizácie OSN, budú predpokladané náklady na funkciu riaditeľa projektu  TEM (kurz USD k 13. 1. 2003-39,469, kurz EUR k 21. 2. 2003 –42,201) :
	mzdové náklady	 152 500 Sk/mesačne		1 830 000 Sk/ročne
	náklady na ubytovanie  29 050 Sk/mesačne		   348 600 Sk/ročne

Celkove možno predpokladať pre rok 2005 náklady cca. 2 500 000 Sk/ročne.

	Z  rokovaní  s  predstaviteľmi Riadiaceho  výboru  s  výkonnou tajomníčkou UN/ECE, ako  aj  z  podporných  stanovísk  členských  štátov  projektu TEM vyplýva návrh, aby sa Slovenská republika uchádzala o predĺženie pôsobnosti vo funkcii riaditeľa projektu TEM.

Za  najvhodnejšieho kandidáta na  funkciu riaditeľa projektu TEM pre roky 2004 a 2005 považujeme a predkladáme návrh

Ing. Mariána Hantáka, CSc.

	ktorý  pôsobí  v cestnej infraštruktúre vyše 25 rokov a pôsobí v tejto funkcii úspešne od 1. 1. 2002.  Životopis  navrhovaného kandidáta  je  v prílohe materiálu.

Očakávané prínosy kandidatúry

Pôvodná trasa TEM sa obmedzila na jedno hlavné spojenie sever - juh a juh - východ z  poľského mesta  Gdansk k východným hraniciam Turecka  s  krátkymi vetvami  k Stredozemnému a Čiernemu moru . Politické a ekonomické zmeny v strednej a východnej Európe po roku 1989 sa premietli do zásadného rozhodnutia riadiaceho výboru v roku 1991, ktorým sa doplnili trasy v smere východ – západ, a tak sa projekt TEM transformoval na sieť diaľnic a rýchlostných ciest  strednej a východnej Európy. 

Z pôvodnej dĺžky trás 10 400 km v roku 1977 vzrástla celková dĺžka siete TEM na dnešných 22 303 km, z ktorých je 6118 km v prevádzke a 1575 km vo výstavbe. V sieti TEM je v súčasnosti na území SR  938 km diaľnic a ciest, ktoré tvoria základ siete diaľnic a rýchlostných ciest SR.

Hlavnými cieľmi projektu je pomoc zúčastneným krajinám pri urýchlení výstavby siete TEM prostredníctvom identifikácie investičných potrieb a priorít, prieskumu finančných zdrojov potrebných na výstavbu s určením vhodného systému spoplatnenia užívateľov.

Dôležitá je pomoc pri projektovaní, výstavbe, správe, údržbe a prevádzke siete diaľnic TEM na území členských krajín ako súčasti integrovaného európskeho dopravného systému. Osobitná pozornosť je venovaná obnove existujúcich ciest s plánovaním etapovitej výstavby  diaľnic z pohľadu súčasných ekonomických obmedzení.

 	Projekt umožňuje zlepšenie spolupráce vo všetkých oblastiach cestnej infraštruktúry a šírenie skúsenosti a know-how medzi krajinami s rozdielnou úrovňou rozvoja .

S ohľadom na mimoriadny význam aktivít v rámci cestnej infraštruktúry v procese európskej integrácie, ale najmä príležitosť prezentovať a presadzovať SR na globálnom dopravnom fóre, predstavuje zastúpenie SR v TEM dôležitý  proces, pri ktorom sa prezentuje, že SR v oblasti dopravnej infraštruktúry v stredoeurópskom priestore má dôležitú pozíciu.

V poslednom období sa rozšíril prenos informačných  technológií a ich aplikovanie od navrhovania cez výstavbu po prevádzku ciest a diaľnic. Ich obsahom je efektívne hospodárenie s vozovkami a mostami, hodnotenie externých nákladov, vplyvov na životné prostredie, štandardizácia, zavádzanie inteligentných dopravných systémov a iné. 

Formy, nástroje a metódy prenosu technológií v projekte TEM sa menia podľa cieľa, resp. typu činnosti. Zahŕňajú semináre, školenia, workshopy a diskusné stoly organizované ústrednou kanceláriou TEM pod gesciou UN/ECE  v  spolupráci so svetovými medzinárodnými organizáciami. 

Cieľom  aktivít  kancelárie  TEM  je  následné  iniciovanie  a  rozširovanie spolupráce,
 a tak urýchlenie prenosu informácií, transferu najnovších technológií a technickej pomoci z prostredia vedy, výskumu a praxe krajín Európskej únie a z ďalších technologicky vyspelých krajín OECD, najmä z  USA a Japonska. Medzi množstvom programov transferu technológií zameraných na strednú a východnú Európu je projekt TEM jedinečný v tom, že sa nezaoberá len prenosom technológií z vyspelých západných krajín, ale tiež výmenou skúseností medzi členskými krajinami navzájom.

Slovensko sa v blízkej budúcnosti stane členom Európskej únie. Preto nás musí zaujímať rozvoj dopravnej infraštruktúry a možnosti napojenia na dopravnú infraštruktúru Európy. Preto je pre nás veľmi dôležité, že dovtedy aj ako nečlenská krajina sa môžeme podieľať na tomto zámere cez projekt TEM, ktorý sa stal základom projektu TINA, dopravnej siete asociovaných krajín strednej a východnej Európy. Tieto projekty úzko súvisia a otvárajú nové možnosti využívania pomoci EÚ pri financovaní výstavby trás TEM z predvstupových štrukturálnych fondov ISPA a PHARE. Dosiahnutie optimálneho ekonomického efektu pri využití týchto fondov si vyžaduje koordináciu, monitorovanie a kontrolu jednotlivých nástrojov, čo bude z pozície zástupcu SR vo vedení projektu TEM mimoriadnym prínosom.

Zastúpenie SR vo vedení TEM znamená posilnenie pozície SR v medzinárodných vzťahoch, keďže projekt TEM aj v budúcnosti zostane významným mostom k rozvíjaniu  spolupráce so štátmi východnej Európy (Ukrajina, Gruzínsko, Turecko).

 Úspešné pôsobenie v TEM  je  dôležitým prínosom aj v rámci integračného úsilia uľahčiť prístupové negociačné procesy v cestnej doprave. Aktívna účasť v Riadiacom výbore a v Európskej hospodárskej komisii OSN (UN/ECE) umožňuje priamu implementáciu predpisov a nariadení EÚ a tým spätnú väzbu k harmonizácii legislatívy SR.
	
	Odborné kvality a výsledky práce zástupcu SR vo vedúcej funkcii projektu TEM boli vysoko ocenené na úrovni národných koordinátorov členských štátov  a vedúcich predstaviteľov Európskej hospodárskej komisie OSN.  Z doterajšieho pôsobenia  vyplynulo, že navrhovaný zástupca SR má dostatočné dlhoročné skúsenosti v oblasti cestnej infraštruktúry, s prácou  medzinárodných organizácií a tiež potrebné technické, ekonomické a  jazykové  znalosti.